text: খুবির আয়োজনে রাজধানীতে শিল্প প্রদর্শনী শুরু শুক্রবার Dhakatimes24
  | প্রকাশিত : ২৬ মে ২০২২, ১৭:৫১
  ঢাকাবাসীর সমস্যা নিয়ে নগর গবেষণা ও শিল্পকর্মের সম্মিলন ঘটিয়ে 'শৈল্পিক দৃষ্টিতে ঢাকার সমস্যা' শীর্ষক ভিন্নধর্মী এক প্রদর্শনী শুরু হতে যাচ্ছে। খুলনা বিশ্বদ্যিালয়ের আয়োজনে রাজধানীর আলিয়ঁস ফ্রঁসেজের ধানমন্ডি শাখায় শুক্রবার থেকে ১২ দিন ব্যাপী এই প্রদর্শনী শুরু হচ্ছে।
  প্রদর্শনীটির কনসেপ্ট পরিকল্পনাকারী এবং খুলনা বিশ্ববিদ্যালয়ের নগর ও গ্রামীণ পরিকল্পনা ডিসিপ্লিনের অধ্যাপক তানজিল সওগাত বলেন, 'আমরা প্রদর্শনীটি গল্পের মত করে সাজিয়েছি, যার শুরু ব্যক্তি সমস্যা কেন্দ্রিক এবং শেষ হয়েছে দার্শনিক প্রশ্ন দিয়ে।'
  প্রদর্শনীতে খ্যাতনামা ও নবীন শিল্পীরা ৪০টির বেশি শিল্পকর্ম প্রদর্শন করবেন। এছাড়াও শিশুদের ৩০টি কাজ প্রদর্শিত হবে এই প্রদর্শনীতে।
  প্রদর্শনী সজ্জা প্রসঙ্গে প্রদর্শনীর কিউরেটর সালাউদ্দিন আহমেদ বলেন, প্রদর্শনীটির আবহ এমন ভাবে তইর করা হয়েছে যা মানুষের হৃদয় ছুয়ে যাবে এবং ঢাকাকে নিয়ে তারা নতুন করে ভাববে।
  প্রদর্শনীটি যুক্তরাজ্য সরকারের অর্থায়নে সেন্টার ফর সাসটেইনেবল, হেলদি অ্যান্ড লার্নিং সিটিজ অ্যান্ড নেইবারহুডস (এসএইচএলসি) আন্তর্জাতিক কনসোর্টিয়ামের কার্যক্রমের একটি অংশ।
  প্রদর্শনীটির আয়োজক ও গবেষণা প্রকল্পের নেতৃত্ব দেওয়া খুলনা বিশ্ববিদ্যালয়ের নগর ও গ্রামীণ পরিকল্পনা ডিসিপ্লিনের সহযোগী অধ্যাপক ড. শিল্পি রায় মনে করেন প্রদর্শনীটি ঢাকার টেকসই নগরায়ন নিয়ে ভাবনাকে উজ্জীবিত করবে। এ প্রসঙ্গে তিনি বলেন, 'এই প্রদর্শনীর মাধ্যমে আমরা টেকসই নগরায়নের বিষয়ে নাগরিক ও নীতি নির্ধারকদেরকে সচেতনতার বার্তা পৌঁছাতে চাই'।
  ভিন্নধর্মী এই প্রদর্শনীটির দর্শকরা রাজধানী ঢাকাকে নিয়ে নতুন করে ভাববার এবং ঢাকার টেকসই নগরায়ন নিয়ে অন্যকে ভাবাবার সুযোগ পাবেন বলে আয়োজকরা আশা করছেন। প্রদর্শনীটি আগামী ৭ জুন পর্যন্ত চলবে।